Jekk int persuna li għandek għall-qalbek il-‘musicals’, u fost il-‘musicals’ li dejjem xtaqt tara hemm Billy Elliot iżda qatt ma kellek l-opportunità li ssiefer biex tarah, jew jekk sifirt qatt ma sibt post fit-teatru għax dejjem ‘fully booked’, fl-aħħar dan ix-xahar se taqta’ xewqtek. Dan għaliex il-musical Billy Elliot se jixxandar dirett mill-West End ta’ Londra f’diversi swali taċ-ċinema madwar id-dinja inkluż f’Malta fit-28 ta’ Settembru. Fi stqarrija, l-KRS Releasing Limited qalet li dak inhar f’Malta, il-‘musical’ se jintwera fis-2.30 p.m. u fis-7.30 p.m. fl-Empire Cinema Buġibba u fis-2.30 p.m. fil-Kavallier ta’ San Ġakbu l-Belt. Billy Elliot mfaħħar minn ħafna bħala wieħed mill-aqwa ‘musicals’ ta’ kull żmien, ilu mill-2005 jsaħħar lill-udjenzi minn madwar id-dinja fit-teatru Victoria Palace u rebaħ aktar minn 80 unur teatrali fosthom 10, 2009 Tony awards u ħames Olivier awards. Billy Elliot jirrakkonta l-istorja ta’ tfajjel ċkejken li jagħmel il-ħolma tiegħu realtà. Sa llum huwa stmat li l-‘musical’ mill-pinna ta’ Lee Hall, direzzjoni ta’ Stephen Daldry, b’korjografija ta’ Peter Darling u mużika ta’ Elton John, rawh aktar minn 9.5 miljun ruħ minn madwar id-dinja.